สลากฯจ่อทำเลขคละร่วมชุดยกเข่งแก้ขายหวยเกินราคา
กรรมการสลากฯ สรุปทำสลากเลขคละร่วมชุดยกเข่ง 90 ล้านฉบับ แก้ขายสลากเกินราคา เดือนมิ.ย. นี้
31 พ.ค. 2562

กรรมการสลากฯ สรุปทำสลากเลขคละร่วมชุดยกเข่ง 90 ล้านฉบับ แก้ขายสลากเกินราคา เดือนมิ.ย. นี้
นายธนวรรธน์ พลวิชัย โฆษกคณะกรรมการสลากกินแบ่งรัฐบาล เปิดเผยว่า สำนักงานสลากฯ จะพิมพ์สลากคละเลขและรวมชุดใหม่ หลังจากครบกำหนดการประเมิน 3 เดือนของการทำสลากฯชุด 2 ใบแล้ว แนวทาง ในแนวทางแรก จะนำสลากฯทั้ง 90 ล้านฉบับมาทำเป็นสลากฯรวมชุดและพิมพ์แบบคละเลขทั้งหมด จากปัจจุบันที่ทำสลากชุดและพิมพ์แบบคละเลขเฉพาะสลากซื้อจอง 57 ล้านฉบับ โดยอยู่ระหว่างการพิจารณาจะนำสลากฯโควตาถาวรที่ขายให้แก่องค์กรการกุศล มูลนิธิอีก 33 ล้านใบมาทำด้วย
นอกจากนี้สำนักงานฯ จะทำสลากฯ รวมชุดใหญ่ขายเพิ่มขึ้นจาก 2 ใบ เป็นชุด 3 ใบ หรือมากสุด 5 ใบ เพื่อรองรับความต้องการของประชาชน
นายธนวรรธน์ กล่าวว่า การประเมินทำสลากเลขคละและรวมชุด ที่ผ่านมา แก้ปัญหาการขายสลากเกินราคาได้ระดับหนึ่งแต่ยังไม่น่าพอใจ ดังนั้นการประชุมคณะกรรมการสลากกินแบ่งรัฐบาลเดือน มิ.ย.นี้ ซึ่งมีนายพชร อนันตศิลป์ อธิบดีกรมสรรพสามิตเป็นประธาน จะพิจารณาประเมินผลการทำสลากชุดในรอบ 3 เดือนที่ผ่านมา รวมถึงทบทวนมาตรการใหม่เพิ่มเติม
"การทำสลากฯรวมชุดจะดูหลายปัจจัย เช่น หากทำสลากแบบคละเลขและรวมชุดทั้ง 90 ล้านฉบับ จะทำให้เกิดช็อกตลาดและยอดขายลดลงหรือไม่ หรือหากมีการรวมชุดเป็น 3 ใบ 5 ใบ จะทำให้ประชาชนหาซื้อสลากฯใบเดียวยากขึ้นและทำให้มีราคาแพงกว่าเดิมหรือเปล่า ซึ่งประเด็นเหล่านี้จะต้องพิจารณาอย่างรอบคอบ แต่จะต้องได้คำตอบภายในคณะกรรมการสลากฯชุดนี้" นายธนวรรธน์ กล่าว
สำหรับการพิจารณาทำสลากฯรูปแบบใหม่ ทั้งลอตโต หรือสลากอื่นๆ ขณะนี้อยู่ระหว่างการศึกษา แต่คงต้องรอให้เป็นหน้าที่ของคณะกรรมการชุดใหม่มากกว่า เพราะคณะกรรมการปัจจุบันอยู่ได้อีกไม่เกิน 2-3 เดือน ตามอำนาจของคณะรักษาความสงบแห่งชาติ (คสช.) อีกทั้งยังต้องมีการทำประชาพิจารณ์ด้วย